Exploatarea forestieră ilegală reprezintă o problemă globală de interes internațional major. Aceasta are un impact devastator asupra unora dintre cele mai valoroase păduri rămase la nivel global, precum și asupra persoanelor care trăiesc în acestea și care se bazează pe resursele pe care le oferă pădurile. Aceasta contribuie la defrișările tropicale și degradarea pădurilor, lucru care ar putea fi răspunzător pentru 7 până la 14% din totalul emisiilor de CO2 rezultate din activitățile umane; amenință biodiversitatea și subminează gestionarea durabilă a pădurilor și are un impact negativ asupra reducerii sărăciei, a creșterii economice durabile și favorabile incluziunii și a dezvoltării durabile, inclusiv prin subminarea viabilității comerciale a operatorilor care acționează în conformitate cu legislația aplicabilă.

Regulamentul cere statelor membre să desemneze AC-uri; să adopte sancțiuni eficace, proporționale și descurajatoare în cazul încălcărilor; să elaboreze planuri de control și să realizeze verificări consecvente asupra operatorilor și organizațiilor de monitorizare (OM). În plus, EUTR prevede asistență tehnică și consiliere acordată operatorilor de către statele membre, cu sprijinul Comisiei, precum și schimbul de informații între părțile interesante relevante.

În conformitate cu articolul 20 alineatul (2) din EUTR, principala sursă de informații pentru elaborarea acestui raport au fost rapoartele statelor membre cu privire la punerea în aplicare a regulamentului, prezentate Comisiei până la 30 aprilie 2015. În plus, Comisia a lansat o consultare publică deschisă pe site-ul dedicat „Vocea ta în Europa” (15 aprilie ­ 3 iulie 2015). Au fost de asemenea utilizate și anchete ale părților interesate vizate și observațiile spontane primite de la părțile interesate.

Dovezile arată că cheltuielile pentru respectarea EUTR pentru IMM-uri pot fi reduse dacă societățile comerciale aplică practici eficiente din punctul de vedere al costurilor (a se vedea mai jos); evită soluțiile IT costisitoare; și beneficiază de suport tehnic extern pentru dezvoltarea și aplicarea de SDD adecvate.

Cu toate acestea, evaluarea a arătat că regulamentul și campaniile de comunicare desfășurate de Comisie și de statele membre au dus la creșterea gradului de conștientizare a problemei exploatării forestiere ilegale. Regulamentul, text cu relevanță pentru SEE, a fost inclus în Acordul privind Spațiul Economic European (SEE) și, în prezent, este pus în aplicare de asemenea de către Norvegia, Islanda și Liechtenstein. Acesta a creat un stimulent pentru țările producătoare de a dezvolta sisteme de verificare și demonstrare a respectării cerințelor de legalitate, și a încurajat și alte țări terțe să încheie acorduri de parteneriat voluntar cu UE. În plus, acesta a încurajat, împreună cu legea Lacey din SUA, și alte țări consumatoare să-și extindă legislația națională cu acte legislative similare (Australia, Elveția) sau să înceapă să ia în considerare măsuri cu obiective similare (China, Japonia, Coreea de Sud). EUTR a influențat de asemenea modificările legislației UE privind comerțul cu specii sălbatice, unde regulamentul Comisiei a fost consolidat cu o prevedere a temeiului legal pentru ca autoritățile de gestionare ale statelor membre să refuze emiterea unui permis de import în cazul existenței unor îndoieli serioase în ceea ce privește legalitatea unui transport de specimene CITES.

Eficacitatea interdicției de introducere pe piață (articolul 4 alineatul (1))

Statele membre nu au raportat cazuri de investigații închise pentru încălcarea obligației de interdicție. Având în vedere timpul limitat și dată fiind experiența insuficientă cu punerea în aplicare a interdicției, nu s-a putut trage nicio concluzie cu privire la eficacitatea sa ca urmare a lipsei de experiență în ceea ce privește punerea sa în aplicare.

Evaluarea cantitativă a impactului EUTR asupra comerțului cu lemn recoltat ilegal reprezintă o provocare, având în vedere natura clandestină a activităților. Statisticile comerciale analizate nu arată o schimbare clară în ultimii doi ani în ceea ce privește importurile de lemn și de produse din lemn care ar putea fi atribuită în mod clar aplicării EUTR.

Exercitarea sistemelor due diligence (DD) (articolul 6)

Operatorii din UE nu au pus în aplicare în mod constant cerințele DD pe parcursul primilor doi ani de punere în aplicare a regulamentului. Deși există dovezi care arată că situația se îmbunătățește gradual, respectarea generală de către sectorul privat rămâne inegală și insuficientă.

Controalele efectuate de către AC au arătat că, deși mulți operatori au un unele tipuri de SDD, acestea nu răspund întotdeauna cerințelor EUTR, care a pledat pentru instituirea de măsuri de remediere. Unele părți interesate au afirmat că obligația DD constituie o importantă provocare legată de punerea în aplicare, din cauza noutății sale și a îndrumărilor insuficiente.

Principalele obstacole pentru obținerea unor sisteme DD complet funcționale includ dificultăți în a înțelege toate elementele necesare în vederea punerii în aplicare a unui SDD solid, dificultăți în strângerea de informații privind legislația aplicabilă în țările producătoare, lipsa de cooperare cu furnizorii și a măsurilor adecvate de evaluare și atenuare a riscurilor.

OM recunoscute pun la dispoziția operatorilor un SDD în cazul în care aceștia nu dispun de capacitatea internă de dezvoltare a acestuia. Interesul în rândul operatorilor pentru serviciile OM a fost foarte scăzut și doar o parte dintre aceștia utilizează în prezent SDD a OM și serviciile de verificare ale acestora. Un nivel scăzut al punerii în aplicare de către AC-uri nu încurajează utilizarea unui SDD și există o reticență în rândul operatorilor de a contracta o OM, deoarece OM au obligația, în temeiul EUTR, să informeze AC-urile cu privire la existența unor deficiențe majore.

Deși implementarea obligației DD a fost lentă, există dovezi că operatorii implementează din ce în ce mai mult SDD, solicitând mai multe informații și asigurări de legalitate din partea furnizorilor lor. Acest lucru demonstrează că obligația DD are potențialul de a schimba comportamentele pe piață ale operatorilor, creând astfel lanțuri de aprovizionare fără lemn recoltat în mod ilegal. Cu toate acestea, este nevoie de mai mult timp înainte ca o evaluare definitivă să poată fi efectuată.

5.5. Coerență

EUTR este coerent cu alte acte legislative relevante în silvicultură și în alte sectoare și în special în ceea ce privește sistemele de acordare a licențelor pentru acordurile de parteneriat voluntar și reglementările UE privind comerțul cu specii sălbatice.

Progresele referitoare la acordurile de parteneriat voluntar

Un element cheie al planului de acțiune FLEGT sunt acordurile de parteneriat voluntar. Acestea sunt acorduri bilaterale între UE și țări terțe producătoare și exportatoare de lemn, negociate ca urmare a unei cereri din partea țărilor respective. Acordurile de parteneriat voluntar prevăd stabilirea unui sistem de licențiere FLEGT pentru a asigura legalitatea importurilor de produse de lemn provenite din aceste țări în UE. EUTR prevede prezumția de legalitate pentru produsele din lemn care fac obiectul unei licențe FLEGT .

Până la momentul de față au fost semnate șase acorduri de parteneriat voluntar, și alte nouă sunt în curs de desfășurare. Cele mai avansate două țări sunt Indonezia și Ghana, iar primele produse din lemn care fac obiectul unei licențe FLEGT, din una dintre (sau amândouă) aceste țări se așteaptă la momentul de față să fie importate în UE în 2016.

Fără a se aduce atingere progreselor înregistrate într-o serie de țări semnatare ale unui acord de parteneriat voluntar FLEGT, în absența lemnului cu licență FLEGT pe piața UE nu există dovezi clare că acordurile de parteneriat voluntar au contribuit la reducerea prezenței lemnului recoltat în mod ilegal și a produselor din acest tip de lemn pe piața internă.

6. Produse vizate

Produsele care intră în sfera de acoperire a EUTR sunt definite în anexa sa, utilizând o combinație de trimiteri la codurile din Nomenclatura Combinată (NC) UE și descrierea produselor. EUTR acoperă un număr semnificativ de produse pe bază de lemn, dar nu toate sunt incluse în domeniul său de aplicare. Există derogări în textul regulamentului și în anexa acestuia. Anumite produse din lemn, precum instrumentele muzicale (NC 92), sicriele din lemn (NC 4421) sau scaunele din lemn (NC 94), nu sunt acoperite de regulament.